b'\n_START_ARTICLE_\nNiobiumpentakloridi\n_START_SECTION_\nRakenne ja ominaisuudet\n_START_PARAGRAPH_\nHuoneenl\xc3\xa4mp\xc3\xb6tilassa niobiumpentakloridi muodostaa kirkkaan keltaisia kiteit\xc3\xa4, jotka ovat hyvin hygroskooppisia. Se hydrolysoituu vedess\xc3\xa4 muodostaen vetykloridia, niobiumoksikloridia ja vedellist\xc3\xa4 niobiumpentoksidia, jota kutsutaan niobiumhapoksi. Yhdiste liukenee  rikkihappoon ja orgaanisiin liuottimiin, kuten etanoliin, bentseeniin ja tetrahydrofuraaniin. Niobiumpentakloridi sulaa noin 250\xc2\xa0\xc2\xb0C:n l\xc3\xa4mp\xc3\xb6tilassa punaoranssiksi nesteeksi._NEWLINE_Kaasufaasissa niobiumpentakloridi esiintyy monomeerin\xc3\xa4, mutta nesteess\xc3\xa4 ja kiinte\xc3\xa4ss\xc3\xa4 olomuodossa se on dimeeri, jonka niobiumionit ovat yhteydess\xc3\xa4 toisiinsa kahden kloridi-ionin v\xc3\xa4lityksell\xc3\xa4. Rakenne on analoginen tantaalipentakloridin kanssa. Yhdiste on Lewis-happo ja muodostaa komplekseja Lewis-em\xc3\xa4sten kanssa.'